32002D0748
L 243/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 септември 2002 година
за изменение на Решение 98/676/ЕО относно флуазолат
(нотифицирано под номер С (2002) 3324)
(текст от значение за ЕИП)
(2002/748/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2002/37/ЕО на Комисията (2), и по-специално член 6, параграф 3 от нея,
като има предвид, че:
(1)
В съответствие с член 6, параграф 2 от Директива 91/414/ЕИО, Обединеното кралство е получило на 29 септември 1997 г. заявление от Twinagro Ltd. за включване на активното вещество флуазолат в приложение I към Директива 91/414/ЕИО.
(2)
Решение 98/676/ЕО на Комисията (3) потвърди, че, след първоначалната проверка, досието е пълно, в смисъл, че може да се счита за удовлетворяващо, по принцип, изискванията за данни и информация на приложения II и III към Директива 91/414/ЕИО.
(3)
По този начин на държавите-членки беше дадена възможността да издадат временни разрешения за продуктите за растителна защита, които съдържат флуазолат, в съответствие с член 8, параграф 1 от Директива 91/414/ЕИО. Нито една държава-членка не е използвала тази възможност.
(4)
Обединеното кралство, като докладваща държава-членка, посочи на Комисията, че подробната проверка на досието установи, че няколко допълнителни сведения се изискват съгласно приложения II и III към Директива 91/414/ЕИО, по-специално по отношение на това какво ще се случи с активното вещество в околната среда и с неговите разпадни продукти. Следователно досието не може повече да се счита за пълно.
(5)
Заявителят е информирал Обединеното кралство и Комисията за своето намерение да не подкрепя повече продължаващата оценка и да не подава повече данни за активното вещество или за разпадните му продукти. В резултат на това е ясно, че досието няма да се попълни и по този начин ще е невъзможно Обединеното кралство да изготви доклад за оценка относно флуазолата и да го раздаде на Комисията и на останалите държави-членки. Възможността за издаване на временно разрешение за флуазолат поради това трябва да бъде отнета.
(6)
Не е необходим гратисен период за унищожаване, съхранение или пускане на пазара или за използване на наличните запаси от продукти за растителна защита, съдържащи флуазолат, тъй като никоя държава-членка не е издала временно разрешение за това активно вещество.
(7)
Решение 98/676/ЕО следва да бъде съответно изменено.
(8)
Мерките, предвидени в настоящото решение, са в съответствие със становището на Постоянният комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В член 1 от Решение 98/676/ЕО точка 4 се заличава.
Член 2
Адресати на настоящото решение са държавите-членки.
Съставено в Брюксел на 10 септември 2002 година.